## Statut Hrvatske veterinarske komore

### NN 77/2010 (19.6.2010.), Statut Hrvatske veterinarske komore

HRVATSKA VETERINARSKA KOMORA

2235

Skupština Hrvatske veterinarske komore na sjednici održanoj 14. svibnja 2010. godine, u skladu s odredbama članka 113. Zakona o veterinarstvu (»Narodne novine« br. 41/07, 155/08) donijela je

STATUT

I. OPĆE ODREDBE

Članak 1.

Ovim se Statutom uređuje djelatnost, tijela upravljanja, ustrojstvo i način rada Hrvatske veterinarske komore, način djelovanja, sredstva za djelovanje, pitanje članstva, način izbora tijela upravljanja i njihova djelovanja, opoziv, mandat, odlučivanje i odgovornost tijela, zastupanje i predstavljanje, kao i druga pitanja značajna za djelovanje Komore i veterinarsku djelatnost.

Članak 2.

Hrvatska veterinarska komora (u daljnjem tekstu: Komora) jest samostalna i neovisna udruga doktora veterinarske medicine (u daljnjem tekstu:veterinara) na području Republike Hrvatske, kojoj je temeljna zadaća promicanje veterinarstva i zastupanje interesa u području veterinarstva.

Komora predstavlja svoje članstvo u zemlji i inozemstvu.

Članak 3.

Komora je pravna osoba sa javnim ovlastima, sa svim pravima, obvezama i odgovornostima koje joj pripadaju po Ustavu i zakonu, upisana je u Registar udruga Republike Hrvatske, a svoju djelatnost obavlja na području Republike Hrvatske.

Komora je osnovana s ciljem da štiti prava i interese veterinara u staleškim i strukovnim pitanjima, unapređuje veterinarsku djelatnost, brine o ugledu veterinara i o stručnom i pravilnom obavljanju poslova veterinarske djelatnosti.

Članak 4.

Komora samostalno odlučuje o suradnji s veterinarskim komorama drugih zemalja, o povezivanju sa sličnim institucijama i o prestanku suradnje.

Komora može ostvariti suradnju s odgovarajućim međunarodnim organizacijama i institucijama te se u njih učlanjivati.

Odluke o učlanjivanju u međunarodne organizacije i institucije donosi Skupština Komore.

Članak 5.

Komoru predstavlja i zastupa njen predsjednik.

Komoru u pravnom prometu može zastupati i zamjenik predsjednika te tajnik, temeljem ovlaštenja predsjednika.

Članak 6.

Naziv Komore glasi: Hrvatska veterinarska komora.

Skraćeni naziv Komore glasi: HVK.

Naziv Komore na engleskom jeziku glasi: Croatian Veterinary Chamber.

Skraćeni naziv Komore na engleskom jeziku glasi: CVC.

Članak 7.

Sjedište Komore je u Zagrebu, Heinzelova 55.

Komora djeluje na čitavom području Republike Hrvatske

Članak 8.

Komora ima zaštitni znak. Vizualno rješenje zaštitnog znaka priloženo je Statutu i čini njegov sastavni dio.

Komora ima pečat, žig i štambilj te pečat sa grbom Republike Hrvatske.

Pečat i žig Komore su okrugla oblika, promjera 30 mm, s upisanim tekstom u krugu: »Hrvatska veterinarska komora – Zagreb«, a u sredini je znak Komore.

Štambilj Komore je pravokutnog oblika, veličine 60×20 mm, a sadržava naziv i adresu sjedišta Komore.

Pečat s grbom Republike Hrvatske je okruglog oblika, promjera 38 i 25 mm, s upisanim tekstom u koncentričnim krugovima oko grba Republike Hrvatske, koji se nalazi u sredini pečata, s tekstom »Republika Hrvatska« ispisanim iznad grba većim slovima od ostalog teksta te ispod grba upisanim tekstom »Hrvatska veterinarska komora« s upisom sjedišta pravne osobe »Zagreb«.

Pečat s grbom Republike Hrvatske koristi se isključivo na aktima koje Hrvatska veterinarska komora donosi u okviru javnih ovlasti određenih člankom 114. Zakona o veterinarstvu (»Narodne novine« br. 41/07, 155/08) i svih kasnijih izmjena ili dopuna navedenog propisa (u daljnjem tekstu Zakon).

Članak 9.

Odluke o promjeni naziva, sjedišta, područja djelovanja, broju i načinu uporabe pečata i štambilja donosi Skupština Komore

II. SVRHA OSNIVANJA, CILJEVI I POSLOVI KOMORE

Članak 10.

Zadaće Komore jesu:

– promiče i zastupa interese u području veterinarstva,

– štiti i zastupa interese veterinara, brine o ugledu i stezi u veterinarskom staležu,

– vodi upisnik članova,

– izdaje, produljuje i oduzima veterinarima licenciju (odobrenje za rad),

– donosi kodeks veterinarske etike, skrbi o poštivanju pravila kodeksa i poduzima odgovarajuće mjere u slučaju njegova kršenja,

– brine se da veterinari poslove veterinarske djelatnosti obavljaju stručno, savjesno i odgovorno,

– u skladu s Kodeksom dobre veterinarske prakse Europske federacije veterinara organizira pružanje stručne pomoći u uvođenju i obavlja kontrolu sustava upravljanja kvalitetom u obavljanju veterinarske djelatnosti

– obavlja kontrolu sustava upravljanja kvalitetom, u skladu sa posebnim propisom,

– organizira i provodi nadzor nad stručnim radom u obavljanju veterinarske djelatnosti, u skladu s godišnjim programom nadzora ili po ukazanoj potrebi,

– utvrđuje odgovornost veterinara pri kršenju Kodeksa veterinarske etike, Statuta Komore i ostalih pravila, te izriče odgovarajuće stegovne mjere,

– daje mišljenja za osnivanje i prestanak obavljanja djelatnosti veterinarskih organizacija, privatne prakse i veterinarskih službi,

– daje mišljenja u postupku donošenja akata kojima se uređuju pitanja, uvjeti i način obavljanja veterinarske djelatnosti,

– u suradnji s drugim komorama i udrugama koje predstavljaju interese posjednika životinja i subjekata u poslovanju s hranom i hranom za životinje, kao korisnika usluga, raspravlja o određivanju kriterija za cijene veterinarskih usluga ukoliko se iste ne financiraju iz državnog proračuna i ne provode u sklopu obveznih mjera koje propisuje Ministarstvo poljoprivrede, ribarstva i ruralnog razvoja,

– donosi nomenklaturu veterinarskih usluga, vodi politiku cijena i određuje minimalnu cijenu rada veterinara,

– u suradnji s Veterinarskim fakultetom Sveučilišta u Zagrebu, Hrvatskim veterinarskim institutom, Upravom za veterinarstvo, Upravom za veterinarske inspekcije i Upravom za sigurnost i kakvoću hrane, Ministarstva poljoprivrede, ribarstva i ruralnog razvoja, sudjeluje pri oblikovanju diplomskog i postdiplomskog studija,

– u suradnji s Veterinarskim fakultetom, Sveučilišta u Zagrebu, Hrvatskim veterinarskim institutom, Upravom za veterinarstvo, Upravom za veterinarske inspekcije i Upravom za sigurnost i kakvoću hrane, Ministarstva poljoprivrede, ribarstva i ruralnog razvoja, planira, organizira i provodi kontinuiranu edukacije i stručno usavršavanje veterinarskih djelatnika,

– organizira znanstvene i stručne skupove,

– nadzire provedbu sustavnog i kontinuiranog stručnog usavršavanja svojih članova, te o tom vodi evidenciju,

– donosi program provjere stručne osposobljenosti veterinara,

– utvrđuje i nadzire način promidžbe veterinarskih organizacija i veterinarske prakse,

– surađuje s državnim tijelima, sa sveučilištima i drugim institucijama kako bi osigurala djelotvoran rad veterinara u društvu, te zaštitila njihove interese,

– brine o pravnoj zaštiti, te o materijalnim i drugim interesima članova u staleškim i strukovnim pitanjima,

– potiče suradnju među svojim članovima, unaprjeđuje komunikaciju između članova i smiruje međusobna nerazumijevanja,

– osniva Fond uzajamne pomoći te u skladu sa mogućnostima pomaže obiteljima unesrećenih, bolesnih i umrlih članova, a na osnovi posebnog pravilnika,

– surađuje u programiranju razvitka veterinarstva i unapređivanju jedinstvenog sustava zdravstvene zaštite životinja i veterinarske djelatnosti,

– izdaje časopise, biltene, stručne publikacije i razne obrasce,

– prati poslovanje pravnih i fizičkih osoba koje obavljaju poslove zdravstvene zaštite životinja i veterinarske djelatnosti, te se zalaže za poboljšanje njihovog materijalnog statusa,

– osniva stručne odjele prema granama veterinarske djelatnosti,

– koordinira rad svojih podružnica,

– podnosi izvješća Upravi za veterinarstvo u skladu s obvezama utvrđenim odredbama Zakona o veterinarstvu,

– organizira i provodi i druge aktivnosti za potrebe svojih članova, te obavlja i druge zadaće određene Statutom i drugim općim aktima Komore.

Članak 11.

Komora konstituira odbore koji omogućuju obavljanje poslova iz nadležnosti Komore.

Odbori izrađuju prijedloge pravilnika kojima se određuje njihov djelokrug rada i oblik djelovanja.

Pravilnike o djelokrugu rada i obliku djelovanja odbora donosi Skupština Komore.

Članak 12.

Djelovanje Komore je javno.

Javnost rada Komore ostvaruje se prema odredbama Statuta i općih akata Komore.

III. JAVNE OVLASTI KOMORE

Članak 13.

U skladu sa Zakonom poslove izdavanja, produljivanja i oduzimanja licencije (odobrenja za rad), te utvrđivanje i nadziranje načina promidžbe veterinarskih organizacija i veterinarske prakse, Komora obavlja kao javnu ovlast, a akte koje u tom svojstvu izdaje imaju karakter javne isprave.

IV. ČLANSTVO

Članak 14.

Članstvo u Komori je obvezno za sve veterinare koji obavljaju poslove veterinarske djelatnosti na području Republike Hrvatske.

Članstvo u Komori dobrovoljno je za veterinare koji neposredno ne obavljaju veterinarsku djelatnost, koji obavljaju djelatnost izvan Republike Hrvatske, umirovljene veterinare i nezaposlene veterinare, veterinarske tehničare te veterinare iz stranih država, sa ili bez prebivališta na području Republike Hrvatske.

Veterinari državljani neke od država članica Europskog ekonomskog prostora (EEP-a), poslovno nastanjeni u drugoj zemlji članici, koji u Republici Hrvatskoj žele privremeno ili povremeno obavljati veterinarsku djelatnost, sukladno posebnim propisima registriraju se u Komori kao pridruženi članovi.

Sve obveze u obavljanju veterinarske djelatnosti sukladno Zakonu, Statutu i drugim općim aktima Komore, adekvatno se odnose i na veterinare iz država članica Europskog ekonomskog prostora (EEP-a), izuzev plaćanja članarine, ukoliko istu plaćaju strukovnoj udruzi u zemlji poslovnog nastana.

Članak 15.

Status člana Komore veterinar stječe upisom u Upisnik članova komore.

Za upis u članstvo, veterinar podnosi pisani zahtjev na propisanom obrascu koji se nalazi u prilogu ovoga Statuta i njegov je sastavni dio..

Uz navedeni zahtjev veterinar prilaže diplomu, odnosno rješenje o nostrifikaciji diplome ili drugi dokument kojim dokazuje priznavanje inozemne stručne kvalifikacije te daje pisanu izjavu kojom se obvezuje da će poštivati odredbe ovoga Statuta i svih drugih općih akata Komore.

Privremena registracija pridruženih članova iz članka 14. provodi se temeljem dostavljenog rješenja Uprave za veterinarstvo kojom se odobrava povremeno ili privremeno obavljanje veterinarske djelatnosti.

Osobni podaci koji se dostavljaju za upis u članstvo, mogu se koristiti sukladno Zakonu o zaštiti osobnih podataka (»Narodne novine« br. 103/03, 118/06 i 41/08).

Članak 16.

Ured opće službe Komore utvrđuje da li veterinar ispunjava uvjete za članstvo, a predsjednik Komore donosi odluku o članstvu u Komori u skladu s odredbama Zakona o općem upravnom postupku (»Narodne novine« br. 47/09).

Veterinaru koji je temeljem odluke iz prethodnog stavka upisan u Upisnik članova, Komora izdaje člansku iskaznicu.

Oblik i sadržaj iskaznice člana komore, te način njenog izdavanja propisuje se posebnim općim aktom Komore.

Članak 17.

Upisom u Upisnik članova Komore veterinar stječe prava i obveze koje mu pripadaju sukladno Zakonu, Zakonu o hrani, Zakonu o zaštiti životinja, Zakonu o veterinarsko medicinskim proizvodima, Zakonu o udrugama, kao i njihovim mogućim izmjenama i dopunama, njihovim provedbenim propisima, ovom Statutu i drugim općim aktima i odlukama Komore.

Članak 18.

Članovi Komore imaju pravo:

– birati tijela komore i biti u njima birani,

– sudjelovanja u raspravama o svim pitanjima koja su u nadležnosti Komore,

– na člansku iskaznicu,

– na savjetodavnu pomoć iz staleške i strukovne problematike,

– na korištenje svih povlastica koje Komora ugovori s drugim pravnim i fizičkim osobama,

– na pomoć kod traženja posla i izvješćivanjima o potrebama za veterinarima,

– pismeno ili elektroničkim putem biti obaviješteni o svim zbivanjima vezanim za obavljanje veterinarske djelatnosti,

– na ostale usluge Komore, sukladno odredbama ovoga Statuta i drugih akata Komore.

Članak 19.

Članovi komore imaju obvezu:

– poštivati i pridržavati se svih obveza koje su sadržane u ovom Statutu, ostalim aktima i odlukama Komore,

– štititi ugled veterinara,

– platiti upisninu i redovito plaćati članarinu, te ostala davanja koje utvrdi Komora,

– redovito izvješćivati Komoru o svim podacima iz upisnika članova i o njihovim promjenama (promjene se moraju prijaviti u roku od 30 dana od dana njihovog nastanka),

– ishoditi i pravovremeno produljivati valjanost licencije (odobrenja za rad),

– kontinuiranog stručnog usavršavanja,

– promicanja obavljanja veterinarske djelatnosti sukladno pravilima struke, Zakona, ovog Statuta i ostalih akata Komore.

Članak 20.

Visinu upisnine, visinu članarine, rokove i način plaćanja članarine odlukom određuje Izvršni odbor.

Ukoliko član Komore ne izvršava obveze plaćanja članarine u skladu s odlukom iz prethodnog stavka, Ured stručne službe mu dostavlja opomenu o neplaćanju članarine.

Ukoliko član u roku od 15 dana, od dana primitka opomene ne plati članarinu, predsjednik Komore donosi odluku kojom se utvrđuje prestanak članstva u Komori, te se briše se iz Upisnika članova komore i gubi sva prava koja mu proizlaze iz članstva u Komori, uključujući i pravo na licenciju.

Član Komore koji izgubi status člana u skladu s odredbama iz prethodnog stavka, u slučaju ponovnog podnošenja zahtjeva za upis u članstvo Komore, dužan je platiti dvostruki iznos upisnine, određene odlukom iz stavka 1. ovoga članka.

Članak 21.

Veterinar koji obavlja veterinarsku djelatnost mora imati i koristiti svoj štambilj na kojem su, uz ime i prezime, označene kratice profesionalne i akademske izobrazbe i grana temeljne specijalizacije.

Veterinar koji obavlja djelatnost u veterinarskoj praksi, također mora imati štambilj na kojem je uz navode iz prvog stavka ovog članka, naveden i naslov prakse.

Članak 22.

Veterinar koji obavlja veterinarsku djelatnost u organizacijama u sustavu provedbe veterinarske djelatnosti, dužan je Komoru izvješćivati o svim promjenama vezano za zaposlenje, kako bi se iste mogle evidentirati u Upisniku članova Komore.

Sve promjene vezane za zaposlene djelatnike, moraju se Uredu stručne službe Komore prijaviti u roku od 10 dana, od dana njihova nastanka.

Članak 23.

Odgovorna osoba veterinarske organizacije, veterinarske prakse i vlasnik objekta sa ustrojenom veterinarskom službom, dužna je Komori prijaviti preseljenje djelatnosti u nove prostorije, najmanje 30 dana prije preseljenja, te predočiti dokaze nadležnih tijela o ispunjavanju uvjeta za obavljanje odgovarajućeg oblika veterinarske djelatnosti.

V. DOBIVANJE I ODUZIMANJE LICENCIJE (ODOBRENJA ZA RAD)

Članak 24.

Uvjeti za izdavanje licencije propisuju se posebnim propisom kojeg u skladu s Zakonom donosi ministar.

Visinu naknade za izdavanje licencije odlukom određuje Izvršni odbor Komore.

Članak 25.

Veterinarsku djelatnost na području Republike Hrvatske mogu obavljati veterinari, članovi Komore koji posjeduju licenciju (odobrenje za rad), izdanu od strane Hrvatske veterinarske komore sukladno Zakonu, Statutu i drugim općim aktima Komore.

Licencija (odobrenje za rad) se izdaje na vrijeme od 5 godina.

Uz licenciju, veterinaru koji udovoljava uvjetima za izdavanje i produljenje licencije, Komora izdaje i iskaznicu kojom se potvrđuje vrijeme važenja licencije.

Veterinarsku djelatnost na području Republike Hrvatske privremeno ili povremeno može obavljati i veterinar iz države članice Europskog ekonomskog prostora koji posjeduje privremenu licenciju Komore, a koja se izdaje temeljem privremene registracije iz članka 15.

Uz valjanu licenciju, veterinari koji obavljaju veterinarsku djelatnost u Republici Hrvatskoj moraju imati osobno ili kolektivno osiguranje profesionalne odgovornosti.

Članak 26.

Časni sud Komore može veterinaru privremeno oduzeti licenciju (odobrenje za rad) do 6 mjeseci ako je stegovnim postupkom utvrđena i dokazana povreda Statuta, Kodeksa veterinarske etike, drugih akata Komore i pravila struke.

U najtežim slučajevima kršenja Statuta, Kodeksa, drugih akata Komore, te pravila struke, posebice ako su ista u svezi sa pravomoćno utvrđenom kaznenom odgovornošću, Časni sud Komore može donijeti odluku o oduzimanju licencije (odobrenje za rad), na vrijeme duže od 6 mjeseci ili trajno.

Članak 27.

Veterinaru prestaje licencija:

– pet godina od dana izdavanja, ukoliko ne podnese zahtjev za produljenje licencije u propisanom roku;

– ako ne udovolji propisanoj obvezi stručnog osposobljavanja i usavršavanja prema Pravilniku o stručnom usavršavanju veterinara;

– ako je sam odjavi,

– utvrđivanjem da više ne ispunjava uvjete propisane Zakonom, Statutom i drugim općim aktima Komore,

– oduzimanjem licencije odlukom Časnog suda,

– ukoliko više ne ispunjava uvjete za zasnivanje radnog odnosa;

– ukoliko izgubi status člana Komore,

– u slučaju prestanka osiguranja (osobnog ili kolektivnog), s obzirom na profesionalnu odgovornost.

Veterinaru prestaje privremena licencija:

– istekom roka na koji je izdana

– ako je sam odjavi

– oduzimanjem licencije odlukom Časnog suda

– u slučaju prestanka osiguranja (osobnog ili kolektivnog), s obzirom na profesionalnu odgovornost

– ako izgubi odobrenje za rad u zemlji poslovnog nastana.

VI: USTROJSTVO KOMORE

Članak 28.

Za obavljanje poslova utvrđenih ovim Statutom, te drugim općim aktima i odlukama tijela Komore, Komora u svom sastavu ustrojava:

– ured stručne službe,

– podružnice,

– tijela Komore,

– odbore i različita povjerenstva, po ukazanoj potrebi.

1. URED STRUČNE SLUŽBE KOMORE

Članak 29.

Za obavljanje administrativno stručnih poslova, pri Komori ustrojava se Ured stručne službe.

Ured stručne službe obavlja administrativne poslove u svezi vođenja upisnika članova, izdavanja, produljivanja i oduzimanja licencije, financijskog poslovanja, organizacijske poslove, te ostale administrativno tehničke poslove.

Članak 30.

Za obavljanje stručnih poslova iz prethodnog članka Komora ima stručnu službu s potrebitim brojem radnika.

S radnicima Ureda stručne službe predsjednik sklapa ugovor o radu na neodređeno ili na određeno vrijeme.

Članak 31.

Rad Ureda stručne službe koordinira i nadzire tajnik Komore, koji je ujedno i rukovoditelj ureda.

Tajnik organizira i usklađuje rad tijela Komore u granicama dobivenih ovlasti.

U suradnji s predsjednikom Komore provodi odluke i zaključke Skupštine i Izvršnog odbora, te obavlja i druge poslove koji proizlaze iz ostalih općih akata Komore i za koje ga ovlaste tijela Komore.

Izvršni odbor bira i imenuje tajnika na osnovi javnog natječaja, a predsjednik Komore s njim sklapa ugovor o radu.

Članak 32.

Djelokrug rada, prava i dužnosti Ureda stručne službe ureduju se pravilnikom kojeg donosi Izvršni odbor.

2. PODRUŽNICE KOMORE

Članak 33.

Podružnica je regionalna jedinica Komore, koja se osniva sa ciljem obavljanja poslova promicanja i usklađivanja zajedničkih interesa članova Komore na području svog djelovanja, uz pridržavanje Statuta i drugih akata Komore.

Članak 34.

Komora u svom sastavu ima šest podružnica: Zagreb, Varaždin, Bjelovar, Osijek, Rijeka i Split.

Svaka podružnica se osniva za više županija, te obavlja poslove koji se sukladno Statutu i ostalim aktima komore prenose na podružnice.

Podružnica ima svoj štambilj.

Članak 35.

Podružnica Zagreb osniva se za područja sljedećih županija:

• Grad Zagreb,

• Zagrebačku županiju,

• Sisačko-moslavačku županiju,

• Karlovačku županiju.

Podružnica Varaždin osniva se za područja sljedećih županija:

• Varaždinsku županiju,

• Međimursku županiju,

• Krapinsko-zagorsku županiju.

Podružnica Bjelovar osniva se za područja sljedećih županija:

• Bjelovarsko-bilogorsku županiju,

• Koprivničko-križevačku županiju,

• Virovitičko-podravsku županiju.

Podružnica Osijek osniva se za područja sljedećih županija:

• Osječko-baranjsku županiju,

• Vukovarsko-srijemsku županiju,

• Brodsko-posavsku županiju,

• Požeško-slavonsku županiju.

Podružnica Rijeka osniva se za područja sljedećih županija:

• Primorsko-goransku županiju,

• Istarsku županiju,

• Ličko-senjsku županiju.

Podružnica Split osniva se za područja sljedećih županija:

• Zadarsku županiju,

• Šibensko-kninsku županiju,

• Splitsko-dalmatinsku županiju,

• Dubrovačko-neretvansku županiju.

Članak 36.

Svaka podružnica ima predsjednika i Upravni odbor.

Upravni odbor podružnice ima pet članova.

U Upravni odbor podružnice bira se najmanje jedan član iz svake županije u sastavu podružnice, članovi Upravnog odbora podružnice ujedno su i članovi Skupštine Komore.

Članove Upravnog odbora i predsjednika podružnice biraju članovi sa područja županija za koje se osniva podružnica, na Izbornoj skupštini podružnice.

Predsjednik podružnice rukovodi i koordinira radom podružnice, surađuje s tijelima Komore te saziva i predsjedava sjednicama Upravnog odbora i Skupštine podružnice.

Upravni odbor podružnice donosi odluke većinom glasova ukupnog broja nazočnih članova.

Članak 37.

Predsjednik podružnice rukovodi radom podružnice.

Mandat članova predsjednika podružnice i članova Upravnog odbora traje četiri godine.

Članak 38.

Podružnica djeluje u granicama svojih prava, obveza i odgovornosti, na temelju ovog Statuta, ostalih općih akata Komore i na temelju ovlasti koje tijela Komore prenesu na podružnice.

Osnivanje, ustrojstvo i rad podružnica uređuje se ovim Statutom i Pravilnikom o osnivanju i radu podružnica.

Članak 39.

Podružnica Komore obavlja sljedeće poslove:

– prati obavljanje veterinarske djelatnosti na svom području te izvješćuje Izvršni odbor Komore o stanju na svom području,

– predlaže mjere unaprjeđenja veterinarske djelatnosti na području svoje mjesne nadležnosti,

– sudjeluje pri planiranju regionalne politike razvoja veterinarstva koju zastupaju te surađuje sa tijelima lokalne uprave i samouprave nadležnim za poljoprivredu, veterinarstvo, sigurnost hrane i zdravstvo,

– provodi odluke tijela Komore na području svoje nadležnosti,

– sudjeluje u izradi osnovne mreže veterinarskih organizacija u sustavu provedbe veterinarske djelatnosti, kao kriteriju za davanje mišljenja za osnivanje veterinarskih organizacija,

– u suradnji s Odborom za stručno usavršavanje i Izvršnim odborom Komore sudjeluje u izradi programa trajnog usavršavanja veterinara te pomaže organizaciju i provedbu stručnog usavršavanja članova na svom području,

– razmatra prijedloge i primjedbe svojih članova i po potrebi ih prosljeđuje Izvršnom odboru Komore i drugim tijelima Komore,

– raspravlja o prijedlozima i nacrtima zakona, podzakonskih akata i općih akata Komore,

– svoje članstvo redovito izvješćuje o radu Komore,

– Skupštini Komore predlaže kandidate za tijela Komore sa područja nadležnosti podružnice,

– Izvršnom odboru Komore i drugim tijelima komore predlaže članove različitih povjerenstava, sa područja nadležnosti podružnice,

– surađuje s drugim tijelima Komore,

– obavlja i druge poslove određene ovim Statutom, ostalim općim aktima Komore i odlukama tijela Komore.

3. TIJELA KOMORE

Članak 40.

Tijela Komore su:

– Skupština Komore,

– Izvršni odbor Komore,

– Predsjednik Komore,

– Zamjenik predsjednika Komore,

– Tajnik,

– Časni sud,

– Branitelj,

– Stručni odbor,

– Odbor za stručno usavršavanje veterinara,

– Odbor za veterinarsku etiku,

– Odbor za stručni nadzor nad radom veterinara,

– Gospodarski odbor,

– Nadzorni odbor,

– Odbor za međunarodnu suradnju,

– Izdavački odbori,

– drugi odbori, stručni odjeli i povjerenstva koje osniva skupština.

3.1. Skupština Komore

Članak 41.

Skupština je najviše tijelo upravljanja Komore.

Skupštinu čine članovi koje izaberu podružnice kao svoje zastupnike.

Članak 42.

Skupština Komore brine o ostvarivanju zadaća Komore iz članka 10. ovoga Statuta, Zakona i drugih akata Komore, a uz to:

– donosi temeljene odrednice programa rada Komore,

– donosi statut Komore uz prethodnu suglasnost ministra poljoprivrede, ribarstva i ruralnog razvoja,

– donosi Kodeks veterinarske etike i druge opće akte važne za djelovanje Komore,

– brine o skladnom i trajnom razvoju veterinarske djelatnosti,

– prihvaća i donosi mrežu potrebitih veterinarskih organizacija, privatne prakse i veterinarskih službi na području Republike Hrvatske, kao kriterija za davanje mišljenja za osnivanje organizacija u sustavu provedbe veterinarske djelatnosti,

– raspravlja o pitanjima položaja veterinarskih djelatnika u društvu,

– donosi odluku o učlanjivanju u međunarodne organizacije i institucije, te o prestanku članstva,

– brine o poboljšanju materijalnih uvjeta članova Komore,

– izabire predsjednika, zamjenika predsjednika, te članove ostalih organa Komore,

– raspravlja i donosi stavove, odluke, zaključke i naputke o aktualnim pitanjima o kojima raspravlja,

– razmatra i prihvaća izvješća o radu odbora, odjela i povjerenstava,

– donosi odluke o upravljanju financijskim sredstvima iznad 200.000,00 kuna,

– prihvaća financijsko izvješće po godišnjem obračunu za proteklu poslovnu godinu,

– prihvaća financijski plan za tekuću poslovnu godinu,

– izdaje jedinstvenu veterinarsku dokumentaciju u Republici Hrvatskoj, kao i jedinstvene standarde i normative o radu,

– odlučuje o osnivanju i ukidanju podružnica Komore i stručnih odjela,

– donosi poslovnik o izboru i radu Skupštine i drugih tijela Komore,

– odlučuje o dodjeljivanju nagrada i priznanja zaslužnim članovima,

– predlaže zaslužne članove za odlikovanja i društvena priznanja,

– donosi odluku o prestanku rada Komore,

– raspravlja o zaključcima i donosi zaključke o svim drugim pitanjima i prijedlozima koji su u djelokrugu Skupštine, a po zakonskim odredbama i Statutu Komore.

Članak 43.

Skupština može biti redovna i izvanredna.

Redovna Skupština saziva se po potrebi, a najmanje jednom godišnje. Redovnu Skupštinu saziva predsjednik.

Izvanrednu Skupštinu saziva predsjednik osobno, predsjednik na zahtjev natpolovične većine članova Skupštine ili na zahtjev 1/5 članova Komore.

U slučaju zahtjeva za sazivanje izvanredne Skupštine od strane nadpolovične većine članova Skupštine ili 1/5 članova Komore, predsjednik je istu dužan sazvati najkasnije 30 dana od dana primitka zahtjeva.

U slučaju da predsjednik ne sazove izvanrednu Skupštinu u navedenom roku, Skupštinu mogu sazvati i sami predlagatelji.

Na izvanrednoj Skupštini može se raspravljati i odlučivati samo o pitanjima radi kojih je Skupština sazvana, na način i prema postupku utvrđenim odredbama ovoga Statuta i Poslovnika o radu Skupštine.

Članak 44.

Poziv na zasjedanje Skupštine mora biti uručen članovima Skupštine najmanje 10 dana prije sjednice, preporučenom poštanskom pošiljkom.

U pozivu mora biti naznačeno mjesto, dan i sat, te dnevni red zasjedanja Skupštine.

Zasjedanje Skupštine može se održati ako je nazočna natpolovična većina članova Skupštine.

U slučaju da u zakazano vrijeme početka zasjedanja Skupštine nije nazočna natpolovična većina članova, predsjednik određuje stanku u trajanju od 30 minuta, nakon čega Skupština može zasjedati ukoliko je nazočno najmanje jedna trećina članova Skupštine.

Sve odluke Skupština donosi natpolovičnom većinom nazočnih članova, osim odluke o donošenju Statuta, odnosno njegove izmjene i dopune, izbora predsjednika, zamjenika i članova tijela i odbora Komore, odluke o učlanjivanju i udruživanju u međunarodne organizacije i institucije, istupanju iz međunarodnih organizacija i institucija, te odluke o prestanku rada Komore, za koju je potrebna dvotrećinska većina nazočnih članova.

Način rada Skupštine određuje se Poslovnikom o radu.

O radu Skupštine vodi se zapisnik, koji se čuva kao dokument trajne vrijednosti.

Članak 45.

Svaka podružnica odabire u Skupštinu Komore po pet članova, oni su ujedno i članovi Upravnog odbora podružnice, a uz ove još jednog člana na 50 veterinara u pojedinoj podružnici.

Izbori članova Skupštine i kandidata za članove tijela Komore obavljaju se na neposrednim izborima, javnim ili tajnim glasovanjem na zasjedanju skupštine podružnice.

Odluku o načinu glasovanja donosi Skupština podružnice.

Članak 46.

Kandidati za predsjednika, zamjenika predsjednika i članove tijela i odbora Komore, utvrđuju se na temelju kandidacijskih lista dostavljenih iz podružnica Komore.

Na temelju kandidacijskih lista dostavljenih iz podružnica utvrđuje se jedinstvena kandidacijska lista koju potvrđuje Skupština komore većinom glasova nazočnih članova.

Broj evidentiranih kandidata može biti veći od broja kandidata koji se biraju.

Članak 47.

Skupština izabire predsjednika, zamjenika predsjednika i članove ostalih tijela i odbora na zasjedanju Skupštine, većinom glasova nazočnih članova, tajnim glasovanjem.

Članak 48.

Mandat članova Skupštine i članova tijela Komore traje četiri godine.

Isti članovi mogu biti ponovno izabrani za članove Skupštine Komore ili članove tijela Komore, osim ako odredbama ovoga Statuta i akata koji se donose na temelju njega, nije drugačije propisano.

Članak 49.

Skupština ima pravo razriješiti članove tijela i odbora Komore koje je izabrala i prije završetka mandata, te odmah izabrati nove članove, uz uvjete određene Zakonom i ovim Statutom.

Kada prestane mandat članu tijela i odbora Komore, Skupština će umjesto njega izabrati novog člana na prvom sljedećem zasjedanju.

Ako se pravovremeno ne provedu izbori za članove Skupštine ili za druga tijela i odbore Komore, dotadašnji članovi Skupštine, odnosno tijela i odbora Komore, nastavljaju obavljati svoje funkcije, a najduže godinu dana od dana isteka mandata.

3.2. Izvršni odbor Komore

Članak 50.

Izvršni odbor je izvršno, odnosno operativno tijelo koje vodi rad Komore.

Izvršni odbor čine predsjednik, zamjenik predsjednika, tajnik, dva predstavnika Ministarstva poljoprivrede, ribarstva i ruralnog razvoja, dekan Veterinarskog fakulteta, ravnatelj Hrvatskog veterinarskog instituta i predsjednici podružnica Komore.

Članove Izvršnog odbora iz redova Ministarstva poljoprivrede, ribarstva i ruralnog razvoja imenuje ministar, uz prethodnu suglasnost predsjednika Komore.

Predsjednik Komore istodobno je i predsjednik Izvršnog odbora.

Članak 51.

Izvršni odbor Komore ima sljedeće zadaće:

– donosi program i smjernice rada Komore,

– raspravlja i donosi odluke i zaključke o svim pitanjima bitnima za veterinarsku djelatnost,

– donosi poslovnik o radu Izvršnog odbora,

– priprema materijale, informacije, analize i prijedloge za zasjedanje Skupštine,

– izvršava odluke, zaključke i naputke Skupštine,

– priprema i usklađuje rad podružnica Komore,

– donosi odluke o prijedlozima tajnika i ureda stručne službe Komore,

– surađuje s Ministarstvom poljoprivrede, ribarstva i ruralnog razvoja, Ministarstvom znanosti, obrazovanja i športa, Ministarstvom zdravstva, Veterinarskim fakultetom, Hrvatskim veterinarskim institutom i drugim tijelima državne uprave i ustanovama,

– raspravlja o zaključcima i donosi zaključke i odluke o izvješćima odbora, odjela i povjerenstava Komore,

– priprema prijedloge Statuta, Kodeksa i drugih akata Komore,

– donosi odluke u upravnom postupku temeljem javnih ovlasti Komore,

– odlučuje o prestanku važenja licencije (odobrenja za rad),

– donosi godišnji plan stručnog usavršavanja veterinara,

– imenuje tajnika Komore,

– imenuje savjetnike Komore,

– donosi odluke o korištenju financijskih sredstava Komore, u iznosu od 80.000 kuna do 200.000,00 kuna,

– donosi odluke o visini upisnine, članarine i drugim članskim obvezama,

– donosi opće akte potrebne za rad stručne službe Komore,

– obavlja i druge poslove i zadaće utvrđene ovim Statutom i drugim aktima Komore.

3.3. Predsjednik Komore

Članak 52.

Predsjednik Komore:

– predlaže program i smjernice rada Komore, te prati njegovu provedbu,

– saziva i vodi sjednice Skupštine i Izvršnog odbora Komore,

– izdaje licenciju (odobrenja za rad veterinara),

– Izvršnom odboru predlaže poduzimanje određenih akcija koje su u skladu s politikom Komore,

– zastupa i predstavlja Komoru pred sudovima i drugim državnim tijelima,

– izvršava zaključke i odluke Izvršnog odbora i Skupštine Komore,

– potpisuje ugovore u ime Komore,

– supotpisnik je svih akata tajnika i blagajnika,

– samostalno zaključuje poslove vrijednosti do 80.000,00 kuna, za poslove preko navedenog iznosa mora imati suglasnost Izvršnog odbora, odnosno Skupštine,

– u hitnim slučajevima nastupa u stvarima koje inače pripadaju djelokrugu Izvršnog odbora Komore, o čemu je dužan naknadno obavijestiti Izvršni odbor Komore,

– osniva povjerenstvo za nadzor nad stručnim radom veterinara,

– donosi odluku o pokretanju postupka ili ovlašćuje osobu za pokretanje postupka pred Časnim sudom, u slučaju kršenja odredbi Statuta, Kodeksa veterinarske etike i drugih općih pravnih akata Komore i nepravilnosti pri obavljanju veterinarske djelatnosti,

– predlaže obustavu stegovnog postupka,

– ovlašten je izjavljivati žalbe i pokretati odgovarajuće sudske postupke,

– potpisuje ugovore o radu s tajnikom, radnicima Ureda stručne službe Komore, savjetnicima i suradnicima Komore,

– održava redovite kontakte s predstavnicima političke vlasti radi ostvarivanja ciljeva Komore,

– ovlašten je izdavati punomoći odvjetnicima i drugim osobama za zastupanje Komore pred sudovima i drugim državnim tijelima u okviru svojih ovlasti,

– daje priopćenja za javnost ili za to ovlašćuje određenog člana Izvršnog odbora Komore,

– obavlja i druge poslove utvrđene ovim Statutom i drugim aktima Komore.

Predsjednik je za svoj rad odgovoran Skupštini Komore.

U odsustvu predsjednika Komore, sa istim ovlastima zamjenjuje ga zamjenik predsjednika ili član Izvršnog odbora, po odluci Izvršnog odbora.

3.4. Zamjenik predsjednika Komore

Članak 53.

Zamjenik predsjednika Komore zamjenjuje predsjednika u slučaju njegovog izbivanja ili spriječenosti te obavlja druge poslove koje mu povjeri predsjednik i izvršni odbor.

Ako predsjednik iz nekog razloga ne može ili ne želi obavljati svoju funkciju, dužnost predsjednika obavlja zamjenik predsjednika i to do slijedeće redovne sjednice Skupštine Komore, kada se obavlja izbor novog predsjednika.

3.4. Tajnik Komore

Članak 54.

Tajnik Komore profesionalno obavlja stručne poslove iz nadležnosti Komore, te koordinira i rukovodi radom Ureda stručne službe.

U suradnji s predsjednikom i zamjenikom predsjednika, provodi zaključke i odluke Skupštine, Izvršnog odbora, te drugih tijela Komore.

3.5. Časni sud

Članak 55.

Časni sud je samostalno i neovisno tijelo Komore koje raspravlja i odlučuje o odgovornosti veterinara u slučaju kršenja pravila ponašanja u obavljanju veterinarske djelatnosti, odnosno odredbi Statuta, Kodeksa veterinarske etike i ostalih akata Komore.

Časni sud je ustrojen kao Časni sud i Visoki časni sud.

Časni sud i Visoki časni sud imaju po pet članova.

Članove Časnog suda bira Skupština, a oni između sebe biraju predsjednika i zamjenika predsjednika.

Članovi Časnog suda ne mogu biti članovi Izvršnog odbora Komore.

Mandat članova Časnog suda traje četiri godine.

Visoki časni sud odlučuje povodom žalbi na odluke Časnog suda, a njegova odluka je konačna u postupku.

Članak 56.

Nitko ne može biti pozvan pred Časnim sudom zbog nacionalnih, vjerskih, političkih ili stručnih nazora.

Članak 57.

Časni sud obavlja sljedeće poslove:

– predlaže Pravilnik o radu časnog suda,

– predlaže Pravilnik o stegovnom postupku,

– vodi stegovni postupak na prijedlog predsjednika Komore ili po njemu ovlaštene osobe i raspravlja o svim bitnim činjenicama, radi utvrđivanja odgovornosti veterinara,

– odlučuje o kršenju odredaba Statuta, Kodeksa veterinarske etike i drugih akata i odluka Komore, te izriče propisane stegovne mjere ili oslobađanju veterinara od odgovornosti,

– obavlja i druge poslove koji su određeni ovim Statutom, Pravilnikom o radu Časnog suda i Pravilnikom o stegovnom postupku.

– Časni sud odlučuje većinom glasova, a svoje odluke donosi pismeno.

Članak 58.

Postupak utvrđivanja odgovornosti veterinara pokreće se na zahtjev predsjednika Komore ili po njemu ovlaštene osobe.

Za provedbu postupka utvrđivanja odgovornosti Časni sud može imenovati istražno povjerenstvo.

Za članove povjerenstva mogu se imenovati članovi sa liste veterinara koji provode stručni nadzor, savjetnici Komore i drugi istaknuti stručnjaci pojedinih područja veterinarske djelatnosti, koji su članovi Komore.

Član istražnog povjerenstva koji je vodio istragu ne može odlučivati o prekršaju.

Članak 59.

Za povrede utvrđene ovim Statutom, drugim aktima i odlukama Komore, Časni sud može izreći opomenu, ukor, novčanu kaznu ili mjeru zabrane obavljanja veterinarske djelatnosti na određeno vrijeme ili trajno, te o tome izvješćuje nadležno tijelo državne uprave.

Članak 60.

Protiv odluka Časnog suda moguće je uložiti prigovor, odnosno žalbu.

Žalba na odluku Časnog suda podnosi se Visokom časnom sudu koji rješava žalbu u II. stupnju.

Odluka Visokog Časnog suda u ovakvom postupku je konačna.

Članak 61.

Za svoj rad Časni sud odgovoran je Skupštini te je jednom godišnje dužan Skupštini podnijeti izvješćuje o svom radu.

U pogledu postupka pred Časnim sudom na odgovarajući se način primjenjuju propisi o kaznenom postupku.

3.6. Branitelj

Članak 62.

Branitelj zastupa interese okrivljenog u stegovnom postupku. Branitelj može biti svaki član Komore ili odvjetnik kojega odabere okrivljeni veterinar.

3.7. Stručni odbor

Članak 63.

Stručni odbor je tijelo Komore koje usklađuje stručne interese i stavove Komore s Veterinarskim fakultetom, Ministarstvom znanosti, obrazovanja i športa, Ministarstvom poljoprivrede, ribarstva i ruralnog razvoja, Hrvatskim veterinarskim institutom i drugim institucijama radi poboljšanja stručne razine veterinarske djelatnosti u Republici Hrvatskoj.

Članak 64.

Stručni odbor ima jedanaest članova.

U stručni odbor po jednog člana predlaže Ministarstvo poljoprivrede, ribarstva i ruralnog razvoja, Veterinarski fakultet i Hrvatski veterinarski institut. Šest članova odbora predlažu podružnice Komore, a tajnik Komore i predsjednik Odjela za male životinje i kućne ljubimce su po svojoj funkciji ujedno i članovi odbora.

Članove odbora bira Skupština.

Članovi odbora između sebe biraju predsjednika i zamjenika.

Mandat članova Stručnog odbora traje četiri godine.

Članak 65.

Stručni odbor ima zadaće:

– planira broj potrebnih veterinara i specijalista u Republici Hrvatskoj i njihovu područnu raspodijeljenost,

– planira i predlaže mrežu potrebitih veterinarskih organizacija, privatne prakse i veterinarske službe u pojedinim područjima Republike Hrvatske,

– posebnim aktom razrađuje kriterije za davanje mišljenja za osnivanje i prestanak obavljanja djelatnosti veterinarskih organizacija, privatne prakse, veterinarskih službi i veterinarskih ljekarni,

– na temelju kriterija iz prethodnog stavka daje mišljenja za osnivanje i prestanak obavljanja djelatnosti, navedenih organizacija u sustavu provedbe veterinarske djelatnosti,

– daje mišljenja, primjedbe i prijedloge u postupku donošenja akata kojima se uređuju pitanja, uvjeti i način obavljanja veterinarske djelatnosti,

– daje mišljenja, primjedbe i prijedloge pri donošenju zakonskih i podzakonskih akata iz područja veterinarstva,

– izrađuje prijedloge za izradu standarda i normativa veterinarske djelatnosti,

– s Veterinarskim fakultetom i drugim nadležnim institucijama sudjeluje u oblikovanju dodiplomskog i poslijediplomskog studijskog programa te programa kontinuirane edukacije veterinarskih djelatnika,

– predlaže i organizira uspostavu jedinstvene veterinarske dokumentacije u Republici Hrvatskoj te uspostavu i razvoj veterinarskog informacijskog sustava,

– obavlja i druge poslove u skladu s odredbama ovoga Statuta, te drugih akata i odluka Komore.

Članak 66.

Za svoj rad Stručni odbor odgovoran je Skupštine komore, te je dužan jedanput godišnje podnijeti izvješće o svom radu Skupštini Komore.

3.8. Odbor za stručno usavršavanje

Članak 67.

Odbor za stručno usavršavanje je tijelo Komore koje se brine o cjeloživotnom stručnom usavršavanju veterinara u cilju proširivanja njihovog stručnog znanja, vještina i kompetencija.

Odbor za stručno usavršavanje predlaže Pravilnik o stručnom usavršavanju veterinara.

Članak 68.

Odbor surađuje s Veterinarskim fakultetom, Ministarstvom poljoprivrede, ribarstva i ruralnog razvoja-Upravom za veterinarstvo i Upravom za veterinarske inspekcije, Hrvatskim veterinarskim institutom, Ministarstvom znanosti, obrazovanja i športa, te s drugim ustanovama, vezano za cjeloživotno stručno usavršavanje veterinara.

Članak 69.

– Odbor za stručno usavršavanje obavlja sljedeće poslove:

– brine se za postizanje i održavanje stručne osposobljenosti veterinara prema standardima suvremene veterinarske znanosti,

– predlaže grane specijalizacije, trajanje i program specijalizacije i užih specijalnosti Veterinarskom fakultetu Sveučilišta u Zagrebu i Ministarstvu znanosti, obrazovanja i športa,

– izrađuje prijedlog godišnjeg plana stručnog usavršavanja veterinara te ga dostavlja Izvršnom odboru Komore,

– prati i kontrolira provedbu tečajeva stručnog usavršavanja planiranu godišnjim planom,

– daje mišljenje o vrednovanju tečajeva stručnog usavršavanja,

– obavlja druge poslove vezano za stručno usavršavanje veterinara,

– u određenim slučajevima organizira provjeru znanja veterinara,

– nakon obavljenih provjera znanja izdaje potvrde glede izdavanja licencije (odobrenja za rad) za obavljanje veterinarskih djelatnosti u određenom razdoblju,

– nadzire vođenje evidenciju o stručnom usavršavanju,

– obavlja i druge stručne poslove za potrebe Komore, predviđene ovim Statutom, Pravilnikom o stručnom usavršavanju i drugim općim aktima i odlukama Komore.

Članak 70.

Odbor za stručno usavršavanje sastoji se od devet članova koje bira Skupština.

Iz svake podružnice Komore u Odbor se bira po jedan član, sedmog člana predlaže dekan Veterinarskog fakulteta, osmog člana predlaže Ministarstvo poljoprivrede, ribarstva i ruralnog razvoja a deveti član je tajnik Komore po svojoj funkciji.

Predsjednik odbora je predstavnik Veterinarskog fakulteta, a zamjenika članovi Odbora biraju između sebe.

Mandat Odbora i predsjednika traje četiri godine.

Članak 71.

Za svoj rad i djelovanje Odbor je odgovoran Izvršnom odboru Komore i Skupštini te je dužan Skupštini jednom godišnje podnijeti izvješće o svom radu.

3.9. Odbor za veterinarsku etiku

Članak 72.

Odbor za veterinarsku etiku je stručno tijelo Komore koje obavlja sljedeće poslove:

– predlaže Kodeks veterinarske etike,

– prati i nadzire primjenu odredbi Kodeksa veterinarske etike,

– analizira i utvrđuje kršenje Kodeksa i nadležnim tijelima Komore predlaže adekvatne sankcije,

– raspravlja, tumači, savjetuje, te daje mišljenja o pojedinim problemima u svezi s veterinarskom etikom,

– razmatra i utvrđuje ugrožavanje ugleda veterinarskog staleža i s time u svezi zauzima stavove i predlaže postupak nadležnim organima Komore,

– prosuđuje, odobrava ili odbija prijedloge za istraživanja, s obzirom na pripadne međunarodne odredbe,

– donosi Pravilnik o promidžbi i načinu oglašavanja rada veterinarskih organizacija i veterinarskih praksi,

– obavlja i druge poslove određene ovim statutom, Kodeksom veterinarske etike i drugim općim aktima Komore.

U slučaju postavljanja sumnje na povredu odredbi Kodeksa veterinarske etike, predsjednik Odbora dužan je od predsjednika Komore zatražiti pokretanje postupka pred Časnim sudom.

Članak 73.

Odbor je neovisan u svom radu, njegov rad se temelji na Zakonu o veterinarstvu, Zakonu o zaštiti životinja, Zakonu o veterinarsko-medicinskim proizvodima, provedbenim propisima navedenih zakona, kodeksu veterinarske etike i ovom Statutu.

Odbor je sastavljen od sedam članova koje bira Skupština, s tim da se iz svake podružnice mora biti po jedan član.

Predsjednika i zamjenika predsjednika Odbora biraju članovi između sebe.

Mandat članova Odbora traje četiri godine.

Za svoj rad Odbor je odgovoran Skupštini, te je dužan jednom godišnje Skupštini podnijeti izvješće o svom radu.

Članak 74.

Odbor za veterinarsku etiku odlučuje većinom glasova, a svoje stavove, preporuke, zaključke i odluke donosi u pisanom obliku.

Član odbora koji je obrađivao slučaj ne može o njemu glasovati.

Članak 75.

Član Odbora koji se ne slaže sa stavovima i odlukama Odbora za veterinarsku etiku može podnijeti prigovor Izvršnom odboru Komore.

Izvršni odbor Komore razmatra dostavljeni prigovor, te nakon rasprave može donijeti odluku kojom se prigovor odbija ili da se prihvaća, te da se isti vraća Odboru za veterinarsku etiku, na ponovno razmatranje.

3.10. Odbor za stručni nadzor nad radom veterinara

Članak 76.

Odbor za stručni nadzor nad radom veterinara obavlja sljedeće poslove:

– izrađuje prijedlog propisa kojim se utvrđuju uvjeti i način rada, naknade i nagrade za rad povjerenstva za nadzor nad stručnim radom veterinara,

– izrađuje prijedlog godišnjeg programa stručnog nadzora, kojeg donosi Izvršni odbor Komore, donosi listu veterinara, članova Komore koji provode stručni nadzor,

– koordinira provođenje stručnog nadzora sa Upravom za veterinarstvo i Upravom za veterinarske inspekcije, Ministarstva poljoprivrede, ribarstva i ruralnog razvoja,donosi stručna mjerila za obavljanje stručnog nadzora,

– izrađuje obrazac upitnika te ostale obrasce za provođenje stručnog nadzora,

– vodi evidenciju o obavljenom stručnom nadzoru i predloženim, odnosno poduzetim mjerama,

– izrađuje godišnje izvješće o obavljenim stručnim nadzorima,

– obavlja ostale poslove predviđene Statutom te drugim općim aktima Komore.

O obavljenim nadzorima te poduzetim mjerama komora izvješćuje Upravu za veterinarstvo.

Članak 77.

Odbor za stručni nadzor nad radom veterinara sastavljen od sedam članova koje bira Skupština.

Predsjednika Odbora biraju članovi između sebe.

Mandat članova Odbora traje četiri godine.

3.11. Gospodarstveni odbor

Članak 78.

Gospodarstveni odbor obavlja sljedeće poslove:

– štiti materijalne interese svojih članova,

– izrađuje kriterije za financijsko vrednovanje rada veterinara,

– predlaže cjenik veterinarskih usluga prema nomenklaturi,

– priprema prijedloge za financiranje veterinarskih djelatnosti,

– u suradnji s komorama koje predstavljaju interese veterinarskih organizacija i subjekata u poslovanju s hranom te hranom za životinje, određivanje kriterija za cijene veterinarskih usluga koje se ne financiraju iz državnog proračuna i ne provode se u sklopu obveznih mjera koje propisuje Ministarstvo poljoprivrede, ribarstva i ruralnog razvoja,

– sudjeluje u predlaganju financiranja mjera iz područja veterinarske djelatnosti, koje se financiranju iz državnog proračuna,

– razmatra propise s područja financiranja veterinarstva,

– izvršava prihvaćene zaključke o financiranju Komore,

– predlaže visinu upisnine, članarine i drugih davanja Komori,

– priprema prijedloge za financiranje komorske aktivnosti mimo članarine (donacije),

– redovito analizira gospodarstveni položaj veterinarstva i veterinarskog staleža te tijelima komore predlaže aktivnosti i mjere za poboljšanje gospodarstvenog položaja veterinarstva i veterinarskog staleža.

Članak 79.

Gospodarstveni odbor ima sedam članova koje bira Skupština Komore, s time da se iz svake podružnice u Odbor bira najmanje jedan član.

Prema potrebi Odbor u svoj rad uključuje i gospodarstvene, pravne ili druge stručnjake.

Predsjednika Odbora izabiru članovi između sebe.

Mandat članova Odbora traje četiri godine.

Članak 80.

Gospodarstveni odbor za rad Odbora odgovoran je Skupštini Komore.

Predsjednik gospodarstvenog odbora dužan je jedanput godišnje podnijeti izvješće o svom radu Skupštini Komore.

3.12. Odbor za međunarodnu suradnju

Članak 81.

Odbor za međunarodnu suradnju je tijelo Komore koje obavlja sljedeće poslove:

– prati rad, aktivno sudjeluje u radu, te usko surađuje sa Svjetskom veterinarskom organizacijom (WVO), Europskom federacijom veterinara (FVE), Svjetskom organizacijom za male životinje (WSAVA), Europskim udruženjem veterinara praktičara (UEVP), Europskom udrugom ustanova udruga ustanova za veterinarsku izobrazbu (EAEVE) te drugim međunarodnim udruženjima i institucijama značajnim za veterinarstvo,

– razvija i unaprjeđuje međunarodnu stručnu i znanstvenu suradnju s drugim međunarodnim veterinarskim organizacijama i institucijama, koja se odvija se na bilateralnoj i multilateranoj osnovi,

– surađuje i izmjenjuje informacije s Veterinarskim komorama drugih zemalja,

– potiče i pomaže organizaciju znanstvenih i stručnih skupova, kao i druge oblike bilateralne suradnje između Komore i komora drugih zemalja,

– u okviru bilateralne suradnje obavlja organizaciju posjeta stranih delegacija, kao i predavanja stranih predavača u Hrvatskoj,

– obavlja i druge poslove u sklopu međunarodne suradnje.

Članak 82.

Odbor za međunarodnu suradnju ima pet članova koje imenuje skupština. Članovi Odbora između sebe biraju predsjednika.

Mandat članova Odbora traje četiri godine.

Za svoj rad Odbor je odgovoran je Skupštini Komore.

Predsjednik odbora dužan je jedanput godišnje podnijeti izvješće o svom radu Skupštini Komore.

3.13. Nadzorni odbor

Članak 83.

Nadzorni odbor ima zadaće:

– nadzire provođenje Statuta i drugih općih akata Komore,

– nadzire materijalno poslovanje Komore,

– nadzire financijsko i blagajničko poslovanje Komore,

– nadzire knjige i akte koji se odnose na materijalnu dobit i imovinu Komore,

– obavlja i druge poslove u skladu s odredbama ovoga Statuta, drugim aktima Komore i odlukama Skupštine.

Članak 84.

Nadzorni odbor ima tri člana koje bira Skupština Komore.

Članovi odbora između sebe biraju predsjednika.

Mandat članova Odbora traje četiri godine, s mogućnošću još samo jednog mandata.

U Nadzorni odbor ne mogu biti birani članovi Izvršnog odbora, ni drugih odbora i tijela Komore.

Nadzorni odbor obavlja nadzor nad financijsko-materijalnim poslovanjem Komore, najmanje jednom godišnje i to prije nego što skupština odobri završni račun. O obavljenom nadzoru nad financijsko-materijalnim poslovanjem Komore, Nadzorni odbor sastavlja zapisnik i dostavlja ga skupštini.

Za svoj rad Nadzorni odbor neposredno je odgovoran Skupštini i predsjedniku Komore.

3. 14. Izdavački odbor

Članak 85.

Izdavački odbor organizira:

– izdavanje stručnih, znanstvenih i popularnih izdanja, priručnika i obrazaca iz područja veterinarstva,

– izdavanje časopisa u kojem objavljuje sve akte Komore, izvješćuje o aktivnostima Komore i njezinih tijela, kao i o radu podružnica i odjela,

– po potrebi izdavanje i drugih časopisa i biltena iz veterinarstva,

– obavlja i druge poslove iz izdavačke djelatnosti koje odrede Skupština, Izvršni odbor i Stručni odbor temeljem posebnih ovlasti Ministarstva poljoprivrede, ribarstva i ruralnog razvoja.

Članak 86.

Izdavački odbor ima pet članova koje imenuje skupština. Oni između sebe biraju predsjednika.

Mandat članova Odbora traje četiri godine.

Članak 87.

Rad Izdavačkog odbora ureduje se Pravilnikom o izdavačkoj djelatnosti.

Odbor djeluje u skladu sa zakonom,odredbama ovoga Statuta i drugih općih akata Komore, a za svoj rad odgovara Skupštini Komore kojoj najmanje jedanput godišnje podnosi izvješće o radu.

3.15. Stručni odjeli

Članak 88.

Stručni odjeli osnivaju se za pojedine stručne ili znanstvene grane i discipline. Stručni odjeli mogu biti organizirani i na regionalnom principu, na nivou podružnica.

Djelovanje i rad stručnih odjela mora biti u skladu sa zadaćama Komore propisanim Zakonom i ovim Statutom.

Članak 89.

Odjeli rade samostalno.

Svaki Odjel ima svoj pravilnik o radu kojim se reguliraju zadaci i poslovi Odjela, način izbora članova i druga pitanja iz njegovog djelokruga rada.

Stručne odjele osniva Skupština Komore na prijedlog Izvršnog odbora.

VII. OPĆI AKTI KOMORE

Članak 90.

Statut Komore je temeljni akt i s njim moraju biti usklađeni svi ostali akti Komore.

Odredbe u ostalim aktima Komore koje su u suprotnosti sa ovim Statutom su nevažeće.

Članak 91.

Akti Komore jesu:

– Statut Hrvatske veterinarske komore,

– Pravilnik o radu Ureda stručne službe,

– Kodeks veterinarske etike,

– Pravilnik o promidžbi i načinu oglašavanja rada veterinarskih organizacija i privatne prakse,

– Pravilnik o radu veterinara u privatnoj praksi,

– Pravilnik o stručnom nadzoru nad radom veterinara,

– Pravilnik o radu Časnog suda,

– Pravilnik o stručnom usavršavanju veterinara,

– Pravilnik o gospodarstvenom i financijskom poslovanju Komore,

– Pravilnik o radu tijela Komore,

– Pravilnik o nagradama i priznanjima,

– Pravilnik o izdavačkoj djelatnosti,

– Pravilnik o radu podružnica,

– Pravilnik o radu stručnih odjela,

– drugi pravilnici, poslovnici i akti.

Članak 92.

Opći akt potpisuje predsjednik tijela koje ga je donijelo.

Članak 93.

Inicijativu za donošenje Statuta i njegovih izmjena i dopuna mogu dati: Izvršni odbor, Nadzorni odbor i podružnice Komore.

Inicijativa se upućuje Izvršnom odboru koji imenuje povjerenstvo za izradu nacrta Statuta, odnosno njegove izmjene i dopune, te određuje način vođenja i trajanja javne rasprave.

VIII. ZASTUPANJE I PREDSTAVLJANJE KOMORE

Članak 94.

Komoru zastupa i predstavlja predsjednik Komore. Predsjednik može ovlastiti, odnosno opunomoćiti i druge osobe za zastupanje Komore.

IX. FINANCIRANJE KOMORE

Članak 95.

Financijsko i materijalno poslovanje Komore obavlja se na osnovi godišnjeg financijskog plana, kojeg donosi Skupština Komore.

Sredstva potrebna za rad Komore određuju se na osnovi navedenog godišnjeg financijskog plana. Planom se moraju predvidjeti troškovi za izvršenje zadaća iz programa rada Komore, troškovi za rad tijela Komore, Ureda stručne službe Komore i drugih tekućih poslova.

Godišnji financijski plan i njegov rebalans donosi Skupština Komore na prijedlog Izvrsnog odbora.

Članak 96.

Financijsko-materijalno poslovanje Komore obavlja Ured stručne službe Komore, u skladu s važećim zakonima kojima se uređuje financijsko-materijalno poslovanje, Statutom i općim aktima Komore.

Članak 97.

Financijsko-materijalno poslovanje Komora obavlja preko jedinstvenog žiro-računa.

Članak 98.

Sredstva potrebna za rad Komore prikupljaju se:

– upisninom, članarinom i doprinosima članova Komore,

– prihodima od naknada za usluge koje obavlja Komora,

– prihodima od održavanja kongresa, simpozija i savjetovanja i drugih oblika trajnog usavršavanja,

– prihodima od stručnih i znanstvenih usluga,

– prihodima od vlastite izdavačke djelatnosti,

– donacijama, zakladama i drugim prihodima i davanjima.

Članak 99.

Komora ima svoju imovinu.

Imovinu Komore čine: nekretnine, pokretnine, novčana sredstva i materijalna prava.

X. PRIJELAZNE I ZAVRŠNE ODREDBE

Članak 100.

Postojeće akte Komore nadležni odbori dužni su uskladiti u roku od šest mjeseca od dana stupanja na snagu ovog Statuta, a u istom roku se moraju donijeti novi akti koji proizlaze iz odredbi ovoga Statuta.

Članak 101.

Za tumačenje ovog Statuta nadležna je Skupština Komore.

Članak 102.

Na temelju članka 113. stavka 1. točka 5. Zakona o veterinarstvu suglasnost na ovaj statut dao je ministar poljoprivrede, ribarstva i ruralnog razvoja.

Članak 103.

Ovaj statut stupa na snagu danom objave u »Narodnim novinama«, osim odredbi koje se odnose na izdavanje privremene licencije za privremeno i povremeno obavljanje veterinarske djelatnosti na području Republike Hrvatske, veterinarima iz država Europskog ekonomskog prostora i obvezu posjedovanja osiguranja od profesionalne odgovornosti, koje stupaju na snagu danom pristupanja Republike Hrvatske u članstvo Europske unije.

Članak 104.

Stupanjem na snagu ovog Statuta prestaje vrijediti Statut Hrvatske veterinarske komore, koji je donijela Skupština na sjednici održanoj 29. listopada 1997. godine.

Predsjednik HVK
Ivan Forgač, dr. vet. med., v. r.

PRILOG 1

![](dodatni/409461.jpeg)

PRILOG 2

|  |
| --- |
| BROJ ČLANSKE ISKAZNICE |

ISPUNJAVA HVK

UPITNIK

ZA UPIS U HRVATSKU VETERINARSKU KOMORU

|  |  |  |
| --- | --- | --- |
| OIB  IME  IME OCA  PREZIME  ROĐENO PREZIME  SPOL  DATUM ROĐENJA  MJESTO ROĐENJA  DRŽAVA ROĐENJA |  |  |
|  |  |
|  |  |
|  |  |
|  |  |
| M Ž |  |
|  |  |
|  |  |
|  |  |
| MJESTO I DATUM DIPLOMIRANJA |  |  |
| AKADEMSKI STUPANJ |  |  |
| ADRESA STANOVANJA:  POŠTANSKI BROJ I MJESTO  ULICA I KUĆNI BROJ  ŽUPANIJA  TELEFON/MOBITEL  E-MAIL |  |  |
|  |  |
|  |  |
|  |  |
|  |  |
|  |  |
| ZNANJE STRANIH JEZIKA |  |  |
| PODRUČJE ZAPOSLENJA | DRŽAVNO | PRIVATNO |
| POLOŽAJ ZAPOSLENJA | ZAPOSLEN VOLONTER | NEZAPOSLEN  UMIROVLJENIK |
| ZAPOSLEN U |  |  |
| DATUM ZAPOSLENJA |  |  |

Mjesto i datum: Potpis:

MOLIMO POPUNJENI UPITNIK POSLATI U HVK

poštom, telefaksom ili e-mailom

Hrvatska veterinarska komora

Planinska 2b, 10 000 Zagreb

tel/faks: 01/2441-009

e-mail: hvk@hvk.hr

Statut, NN 77/2010-2235